SKLEP EVROPSKEGA ODBORA ZA SISTEMSKA TVEGANJA

z dne 6. avgusta 2021

o spremembi Sklepa ESRB/2015/4 o okviru za koordinacijo uradnih obvestil ustreznih organov o nacionalnih ukrepih makrobonitetne politike in izdaje mnenj in priporočil s strani ESRB ter razveljavitvi Sklepa ESRB/2014/2

(ESRB/2021/7)

(2021/C 344/04)

SPLOŠNI ODBOR EVROPSKEGA ODBORA ZA SISTEMSKA TVEGANJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1092/2010 Evropskega parlamenta in Sveta z dne 24. novembra 2010 o makrobonitetnem nadzoru nad finančnim sistemom Evropske unije in ustanovitvi Evropskega odbora za sistemska tveganja (1) ter zlasti člena 3 Uredbe,

ob upoštevanju Sklepa ESRB/2011/1 Evropskega odbora za sistemska tveganja z dne 20. januarja 2011 o sprejetju Poslovnika Evropskega odbora za sistemska tveganja (2) in zlasti člena 6 Sklepa,

ob upoštevanju naslednjega:

(1) S Sklepom ESRB/2015/4 Evropskega odbora za sistemska tveganja (3) je bil vzpostavljen okvir za koordinacijo uradnih obvestil ustreznih organov o nacionalnih ukrepih makrobonitetne politike ter izdaje mnenj in priporočil s strani Evropskega odbora za sistemska tveganja (ESRB). Te naloge nalaga pravo Unije, zlasti Direktiva 2013/36/EU Evropskega parlamenta in Sveta (4) in Uredba (EU) št. 575/2013 Evropskega parlamenta in Sveta (5), in/ali izhajajo iz Uredbe (EU) št. 1092/2010.

(2) Uredba (EU) 2019/876 Evropskega parlamenta in Sveta (6) in Direktiva (EU) 2019/878 Evropskega parlamenta in Sveta (7), ki sta bili sprejeti 20. maja 2019, spreminjata Uredbo (EU) št. 575/2013 oziroma Direktivo 2013/36/EU. Nekatere spremembe, ki so bile s tem uvedene – na primer spremembe členov 124 in 164 Uredbe (EU) št. 575/2013 ter člena 131 Direktive 2013/36/EU –, bi bilo treba upoštevati v Sklepu ESRB/2015/4 s spremembo določb v zvezi z izdajo mnenj in priporočil.

(3) Določbe Sklepa ESRB/2015/4 o sestavi ocenjevalne skupine so povezane z ustreznimi določbami Uredbe (EU) št. 1092/2010 o članstvu splošnega odbora in pripravljalnega odbora ESRB. Te določbe je treba uskladiti z nedavnimi institucionalnimi spremembami na podlagi Uredbe (EU) 2019/2176 Evropskega parlamenta in Sveta (8) v zvezi s sestavo splošnega odbora in bančno unijo.

(4) Namen tega sklepa je tudi obravnavati vprašanja v zvezi z določbami Sklepa ESRB/2015/4, za katere se je sčasoma izkazalo, da niso dovolj jasne in so se zato različno razlagale, ali določbami, ki so se izkazale za nepraktične ali preobremenjujoče, vključno z določbami o postopku, po katerem ocenjevalna skupina pripravlja osnutke mnenj.

(5) Zato je treba Sklep ESRB/2015/4 ustrezno spremeniti –

SPREJEL NASLEDNJI SKLEP:

Člen 1 Spremembe Sklep ESRB/2015/4 se spremeni: 1. v členu 1 se odstavek 2 spremeni: (a) točka (a) se nadomesti z naslednjim: „(a) priporočil in mnenj ESRB o nacionalnih ukrepih makrobonitetne politike v skladu s členom 131(5a) in členom 133(11) in (12) Direktive 2013/36/EU ter členi 124(2), 164(6) in 458(4) Uredbe (EU) št. 575/2013;“; (b) točka (b) se nadomesti z naslednjim: „(b) sprememb Priporočila ESRB/2015/2 za vključitev dodatnih uradno sporočenih ukrepov makrobonitetne politike, za katere se priporoča vzajemnost med drugim v skladu s členom 134(5) Direktive 2013/36/EU in členom 458(8) Uredbe (EU) št. 575/2013;“; 2. člen 2 se spremeni: (a) točka 7 se nadomesti z naslednjim: „(7) ‚mnenje‘ pomeni katero koli mnenje, ki ga ESRB izda po prejemu uradnega obvestila o ukrepu makrobonitetne politike v skladu s členoma 131(5a) in 133(12) Direktive 2013/36/EU ter členi 124(2), 164(6) in 458(4) Uredbe (EU) št. 575/2013;“; (b) točka 9 se nadomesti z naslednjim: „(9) ‚priporočilo‘ pomeni katero koli priporočilo, ki ga ESRB izda med drugim v skladu s členi 133(11), 134(5), 138 in 139(3) Direktive 2013/36/EU ter členom 458(8) Uredbe (EU) št. 575/2013;“; 3. člen 4 se nadomesti z naslednjim: „Člen 4 Mnenja in priporočila ESRB o nacionalnih ukrepih makrobonitetne politike 1. Ta člen se uporablja za mnenja in priporočila iz člena 1(2)(a). 2. Sekretariat ESRB po prejemu uradnega obvestila v skladu s členom 131 ali 133 Direktive 2013/36/EU ali členom 124, 164 ali 458 Uredbe (EU) št. 575/2013 tega prek sistema Darwin nemudoma in še pred koncem naslednjega delovnega dne ECB predloži članom splošnega odbora in ocenjevalni skupini. 3. Člani splošnega odbora lahko v petih delovnih dneh ECB po prejemu uradnega obvestila iz odstavka 2 izpostavijo pomembna vprašanja v zvezi s kakršnimi koli negativnimi zunanjimi učinki, na primer negativnimi čezmejnimi učinki prelivanja uradno sporočenega ukrepa makrobonitetne politike. Za zagotovitev nemotenega in učinkovitega postopka člani taka pomembna vprašanja po možnosti izpostavijo v angleščini. 4. Ocenjevalna skupina pripravi oceno in osnutek mnenja ali priporočila o primernosti uradno sporočenega ukrepa makrobonitetne politike ob upoštevanju ustreznih zahtev Direktive 2013/36/EU in Uredbe (EU) št. 575/2013 z makrobonitetnega vidika in vidika finančne stabilnosti ter ob upoštevanju pomembnih vprašanj, ki so jih izpostavili člani splošnega odbora v skladu z odstavkom 3. 5. Ko ocenjevalna skupina dokonča osnutek mnenja ali priporočila, ga sekretariat ESRB nemudoma prek sistema Darwin predloži članom splošnega odbora. 6. Na podlagi ocene in osnutka, ki ju pripravi ocenjevalna skupina, splošni odbor sprejme odločitev o osnutku mnenja ali priporočila. Splošni odbor sprejme odločitev po pisnem postopku, razen če se v skladu s Poslovnikom ESRB skliče seja splošnega odbora. Odločitev splošnega odbora se sprejme najmanj en delovni dan ECB pred iztekom ustreznega obdobja iz člena 131 ali 133 Direktive 2013/36/EU ali člena 124, 164 ali 458 Uredbe (EU) št. 575/2013. 7. Če po zahtevi za dodatne informacije, ki jo ESRB naslovi na organe, ki pošljejo uradno obvestilo, prejete informacije še vedno ne vsebujejo vseh ustreznih informacij za oceno primernosti nameravanega ukrepa, vključno z njegovo skladnostjo z ustreznimi zahtevami Direktive 2013/36/EU in Uredbe (EU) št. 575/2013, lahko ESRB da mnenje, v katerem navede, da ni mogoče oceniti skladnosti z zahtevami Direktive 2013/36/EU in Uredbe (EU) št. 575/2013. ESRB lahko po potrebi izda tudi negativno mnenje ali priporočilo.“; 4. člen 5 se nadomesti z naslednjim: „Člen 5 Priporočila ESRB o vzajemnosti ukrepov makrobonitetne politike 1. Ta člen se uporablja za spremembe Priporočila ESRB/2015/2 v smislu člena 1(2)(b). 2. Sekretariat ESRB v petih delovnih dneh ECB po tem, ko ESRB od države članice prejme zahtevo za vzajemnost med drugim v skladu s členom 134(5) Direktive 2013/36/EU ali členom 458(8) Uredbe (EU) št. 575/2013, to zahtevo prek sistema Darwin predloži članom svetovalnega tehničnega odbora, splošnega odbora in ocenjevalne skupine. 3. Člani splošnega odbora lahko ESRB v petih delovnih dneh ECB po prenosu informacij iz odstavka 2 dokažejo, da bi imel uradno sporočeni ukrep makrobonitetne politike znatne negativne čezmejne učinke prelivanja v njihovi jurisdikciji. Za zagotovitev nemotenega in učinkovitega postopka člani splošnega odbora ustrezne informacije po možnosti predložijo ESRB v angleščini. 4. Ocenjevalna skupina pripravi oceno potrebe po sprejetju priporočila o vzajemnosti, po potrebi skupaj z osnutkom spremembe Priporočila ESRB/2015/2. Ocenjevalna skupina predlaga svetovalnemu tehničnemu odboru vzajemnost uradno sporočenega ukrepa in sredstva, s katerimi bi bilo mogoče doseči vzajemnost, v skladu s Priporočilom ESRB/2015/2. 5. Ocenjevalna skupina prouči, ali bi bilo treba osnutek spremembe Priporočila ESRB/2015/2 glede na pripombe članov svetovalnega tehničnega odbora spremeniti, in prek sekretariata ESRB predloži osnutek spremembe Priporočila ESRB/2015/2 splošnemu odboru prek sistema Darwin. 6. Splošni odbor na podlagi ocene in osnutka, ki ju pripravi ocenjevalna skupina, sprejme odločitev o osnutku spremembe Priporočila ESRB/2015/2. Splošni odbor sprejme odločitev po pisnem postopku, razen če se v skladu s Poslovnikom ESRB skliče seja splošnega odbora.“; 5. člen 7 se nadomesti z naslednjim: „Člen 7 Ocenjevalna skupina 1. Ocenjevalna skupina pripravlja ocene in osnutke mnenj ali priporočil o ukrepih makrobonitetne politike, vzajemnosti makrobonitetnih ukrepov in stopnjah proticikličnega kapitalskega blažilnika za tretje države. Člani ocenjevalne skupine in opazovalci morajo imeti dovolj izkušenj s tehničnega vidika in z vidika politike. 2. Ocenjevalni skupini predseduje vodja sekretariata ESRB ali njegov/njen imenovani namestnik. Predsednik ocenjevalne skupine je odgovoren za pripravo dela ocenjevalne skupine, vključno z določitvijo dnevnega reda, sklicevanjem sej in predlaganjem točk za razpravo, ter predseduje sejam ocenjevalne skupine. 3. Ocenjevalno skupino sestavljajo: (a) dva predstavnika sekretariata ESRB, vključno s predsednikom ocenjevalne skupine; (b) en predstavnik nadzorne funkcije ECB; (c) en predstavnik makrobonitetne funkcije ECB; (d) en predstavnik Evropske komisije; (e) en predstavnik Evropskega bančnega organa (EBA) in (f) devet predstavnikov, od katerih vsak zastopa drug nacionalni organ, iz katerega so člani splošnega odbora ESRB z glasovalnimi pravicami v skladu s členom 6(1) Uredbe (EU) št. 1092/2010. Med devetimi predstavniki iz pododstavka (f) sta vsaj dva predstavnika nacionalnih organov, iz katerih je bil v skladu s členom 11(1)(c) Uredbe (EU) št. 1092/2010 izvoljen nacionalni član pripravljalnega odbora, ter predstavnik organa, iz katerega je bil v skladu s členom 5(2) Uredbe (EU) št. 1092/2010 izvoljen prvi podpredsednik ESRB, in predstavnik organa, iz katerega je bil v skladu s členom 13(2) Uredbe (EU) št. 1092/2010 imenovan predsednik svetovalnega tehničnega odbora, če gre za tak organ, kot so navedeni v pododstavku (f) zgoraj. 4. Splošni odbor na podlagi imenovanj iz nacionalnih organov, iz katerih so člani splošnega odbora ESRB z glasovalnimi pravicami, imenuje devet predstavnikov iz odstavka 3, pri tem pa upošteva potrebo po uravnoteženi zastopanosti držav članic, ki so sodelujoče države članice v skladu z opredelitvijo iz člena 2(1) Uredbe Sveta (EU) št. 1024/2013 (*1), in tistih, ki niso. Imenovani so za enako obdobje kot ustrezni nacionalni član pripravljalnega odbora, sicer pa za tri leta. Predstavniki v ocenjevalni skupini iz nacionalnih organov, iz katerih ni bil izbran nacionalni član pripravljalnega odbora, so lahko ponovno imenovani. 5. Vsi drugi člani ocenjevalne skupine so imenovani za nedoločen čas. 6. Organi, ki so zastopani v ocenjevalni skupini, lahko glede na potrebno strokovno znanje in vrsto ocene, ki jo mora ocenjevalna skupina izvesti v skladu s členom 1(2), svoje predstavnike zamenjajo. Take spremembe mora odobriti predsednik ocenjevalne skupine. 7. Zaradi prispevanja k razpravi lahko za sodelovanje v ocenjevalni skupini zaprosijo opazovalci. Opazovalci so lahko predstavniki organov iz člena 6(1) in (2) ter člena 13(1) Uredbe (EU) št. 1092/2010. Kadar se pripravlja priporočilo ali mnenje v skladu s členom 131(5a) in členom 133(11) in (12) Direktive 2013/36/EU ter členom 458(4) Uredbe (EU) št. 575/2013, kot opazovalci sodelujejo predstavniki Komisije in EBA. Kadar se pripravlja mnenje v skladu s členom 124(2) ali 164(6) Uredbe (EU) št. 575/2013, kot opazovalci sodelujejo predstavniki EBA. Kot opazovalci so lahko povabljeni tudi predstavniki ustreznih organov iz zadevnih tretjih držav in v tem primeru zanje veljajo sporazumi o zaupnosti. 8. Kadar ECB v skladu s členom 5(2) Uredbe (EU) št. 1024/2013 namesto nacionalnega organa pošlje uradno obvestilo o ukrepu makrobonitetne politike na nacionalni ravni, ECB zastopata dva opazovalca in vsako zadevno državo članico zastopata dva opazovalca. 9. V izogib nasprotju interesov pri ocenjevanju ukrepov makrobonitetne politike v skladu s členom 1(2)(a) predstavnikom držav članic ali ECB status člana ocenjevalne skupine začasno in brez zamenjave teh članov preneha v vseh primerih, kadar ustrezni organi zadevne države članice ali ECB pošljejo uradno obvestilo o ukrepu makrobonitetne politike, izpostavijo pomembna vprašanja v zvezi z ukrepom makrobonitetne politike ali zahtevajo, da ocenjevalna skupina oceni vzajemnost ukrepa makrobonitetne politike. 10. Člani ocenjevalne skupine v skladu s členi 4(4), 5(4) in 6(5) pripravijo osnutke mnenj ali priporočil, o katerih lahko glasuje splošni odbor. Ocenjevalna skupina si prizadeva, da se med njenimi člani doseže soglasje. Kadar okoliščine to zahtevajo, lahko v oceni, ki jo predloži splošnemu odboru, navede večinsko in manjšinsko stališče. (*1) Uredba Sveta (EU) št. 1024/2013 z dne 15. oktobra 2013 o prenosu posebnih nalog, ki se nanašajo na politike bonitetnega nadzora kreditnih institucij, na Evropsko centralno banko (UL L 287, 29.10.2013, str. 63).“."

Člen 2 Prehodna določba Predstavniki, ki so bili imenovani v skladu s členom 7 Sklepa ESRB/2015/4, ohranijo svojo funkcijo do konca svojega sedanjega mandata iz člena 7(4) Sklepa ESRB/2015/4.

Člen 3 Začetek veljavnosti Ta sklep začne veljati 6. avgusta 2021.

V Frankfurtu na Majni, 6. avgusta 2021 Francesco MAZZAFERRO vodja sekretariata ESRB v imenu splošnega odbora ESRB

(1) UL L 331, 15.12.2010, str. 1.

(2) UL C 58, 24.2.2011, str. 4.

(3) Sklep ESRB/2015/4 Evropskega odbora za sistemska tveganja z dne 16. decembra 2015 o okviru za koordinacijo uradnih obvestil ustreznih organov o nacionalnih ukrepih makrobonitetne politike in izdaje mnenj in priporočil s strani ESRB ter razveljavitvi Sklepa ESRB/2014/2 (UL C 97, 12.3.2016, str. 28).

(4) Direktiva 2013/36/EU Evropskega parlamenta in Sveta z dne 26. junija 2013 o dostopu do dejavnosti kreditnih institucij in bonitetnem nadzoru kreditnih institucij, spremembi Direktive 2002/87/ES in razveljavitvi direktiv 2006/48/ES in 2006/49/ES (UL L 176, 27.6.2013, str. 338).

(5) Uredba (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in o spremembi Uredbe (EU) št. 648/2012 (UL L 176, 27.6.2013, str. 1).

(6) Uredba (EU) 2019/876 Evropskega parlamenta in Sveta z dne 20. maja 2019 o spremembi Uredbe (EU) št. 575/2013 v zvezi s količnikom finančnega vzvoda, količnikom neto stabilnega financiranja, zahtevami glede kapitala in kvalificiranih obveznosti, kreditnim tveganjem nasprotne stranke, tržnim tveganjem, izpostavljenostmi do centralnih nasprotnih strank, izpostavljenostmi do kolektivnih naložbenih podjemov, velikimi izpostavljenostmi, zahtevami glede poročanja in razkritja ter Uredbe (EU) št. 648/2012 (UL L 150, 7.6.2019, str. 1).

(7) Direktiva (EU) 2019/878 Evropskega parlamenta in Sveta z dne 20. maja 2019 o spremembi Direktive 2013/36/EU v zvezi z izvzetimi subjekti, finančnimi holdingi, mešanimi finančnimi holdingi, prejemki, nadzorniškimi ukrepi in pooblastili ter ukrepi za ohranitev kapitala (UL L 150, 7.6.2019, str. 253).

(8) Uredba (EU) 2019/2176 Evropskega parlamenta in Sveta z dne 18. decembra 2019 o spremembi Uredbe (EU) št. 1092/2010 o makrobonitetnem nadzoru nad finančnim sistemom Evropske unije in ustanovitvi Evropskega odbora za sistemska tveganja (UL L 334, 27.12.2019, str. 146).